薛記室收過莊見尋率題古意以贈
作者：王績
朝代：唐

paragraphs: 伊昔逢喪亂，曆數閏當餘。
豺狼塞衢路，桑梓成丘墟。
余及爾皆亡，東西各異居。
爾爲背風鳥，我爲涸轍魚。
逮承雲雷後，欣逢天地初。
東川聊下釣，南畝試揮鋤。
資稅幸不及，伏臘常有儲。
散誕時須酒，蕭條嬾向書。
朽木不可雕，短翮將焉攄。
故人有深契，過我蓬高廬。
曳裾出門迎，握手登前除。
相看非舊顏，忽若形骸疎。
追道宿昔事，切切心相於。
憶我少年時，攜手遊東渠。
梅李夾兩岸，花枝何扶疏。
同志亦不多，西莊有姚徐。
嘗愛陶淵明，酌醴焚枯魚。
嘗學公孫弘，策杖牧羣豬。
追念甫如昨，奄忽成空虛。
人生詎能幾，歲歲常不舒。
賴有北山僧，教我以真如。
使我視聽遣，自覺塵累祛。
何事須筌蹄，今已得兔魚。
舊遊儻多暇，同此釋紛拏。